text: Politiet: Tasketyv har flere forbrydelser på samvittigheden
  16 februar 2018 kl. 08.47
  En 46-årig mand, der torsdag eftermiddag blev anholdt efter et mislykket taske-tyveri i Aabenraa, har efter politiets opfattelse flere forbrydelser på samvittigheden. 
  Den 46-årige blev anholdt, da han kort efter klokken 15 torsdag forsøgte at stjæle en taske fra en 52-årig kvinde på gågaden i Aabenraa.
  Tyveriet udviklede sig til et røveri, da den 46-årige mand skubbede kvinden omkuld, idet han rev tasken fra hende  og stak af. Andre fodgængere satte efter manden, indhentede ham og holdt ham i skak til politiet nåede frem.
  Røveren har tilbragt natten bag tremmer efter, at han blev afhørt.
  - Vi har besøgt hans bopæl, hvor vi ved en ransagning fandt adskillige ting, som, vi vurderer, er tyvekoster fra andre kriminelle aktivteter, siger vagtchef Ole Aamann, Syd - og Sønderjyllands Politi, fredag morgen til TV SYD.
  Den 46-årige mand blev fredag fremstillet i et lukket grundlovsforhør, sigtet for røveri og flere indbrud i biler. Han blev varetægtsfængslet i fire uger.
  En 46-årig mand fra Aabenraa er efter grundlovsforhør for lukkede døre  i Sønderborg blevet varetægtsfængslet i 4 uger. Han er sigtet for røveri mod en 52-årig kvinde i Aabenraa torsdag. Han væltede kvinden og løb med hendes taske. Også sigtet for flere indbrud i biler #politidk
  
  